Gehalteonderwys die slagoffer in Lesufi se oorlog - Solidariteit WêreldSolidariteit Wêreld
Tuis › Mediaverklarings › Gehalteonderwys die slagoffer in Lesufi se oorlog
Gehalteonderwys die slagoffer in Lesufi se oorlog
Vrydag | 31 Mei | 2019
Die Solidariteit Beweging het vandag standpunt ingeneem teen die heraanstelling van Panyaza Lesufi as LUR vir Onderwys in Gauteng. Dit volg nadat David Makhura, Gautengse premier, sy aanvanklike besluit om Lesufi uit hierdie rol te skuif, teruggetrek het.
Lesufi, wat sedert 2014 as LUR van Onderwys in Gauteng dien, se eerste termyn in hierdie rol was gekenmerk deur omstrede en vyandige uitlatings jeens ondermeer Afrikaans eerder as daadwerklike suksesse in die provinsie.
Volgens Francois Redelinghuys, kommunikasiebestuurder van die Solidariteit Beweging, is Lesufi se rekord as LUR egter nie iets om oor opgewonde te raak nie. “In die eerste twee jaar van mnr. Lesufi se eerste termyn het die persentasie leerlinge in die provinsie wat wiskunde in matriek geslaag het, van 74% in 2014 tot 69% in 2016 gedaal. In dieselfde tydperk het die aantal leerlinge wat fisiese wetenskap geslaag het, van 76% tot 69% gedaal,” het Redelinghuys gesê.
Volgens Redelinghuys geniet Lesufi se beheptheid om oorlog teen Afrikaanse skole te voer voorkeur bo die bevordering van gehalteonderwys in die provinsie. “Hierdie statistieke toon dat onderwys in Gauteng allermins onder die leiding van mnr. Lesufi vooruitgegaan het. Dit is voorts lagwekkend om te sien dat sy politiekery en uitsprake jeens suksesvolle Afrikaanse skole, eerder as sy prestasie, nou beloon word,” het Redelinghuys gesê.
“Die Solidariteit Beweging beaam dus voorts dat hy nie sal terugstaan terwyl die reg op moedertaalonderrig ondermyn word nie. Ons sal voorts ook deur middel van al ons onderskeie instellings aanhou veg vir die toekoms van Afrikaanse onderwys,” het Redelinghuys gesê.